Verbruikersake: Word alles wat jy koop gewaarborg?Foto: Gonghuimin468/Pixabay.com Dit gebeur maar min dat verbruikers iets koop omdat dit ’n waarborg het, maar wag tot dit breek, dan soek almal naarstiglik na die waarborg en koopbewys. Sommige winkels probeer ook om ’n bykomende waarborg aan verbruikers te verkoop, wat verbruikers laat wonder of mens dan moet betaal vir ŉ waarborg. Ina Opperman het gaan kyk na wat die Wet op Verbruikersbeskerming te sê het oor waarborge. Die Wet op Verbruikersbeskerming maak in Deel H van die wet deeglik voorsiening vir verbruikers se regte op billike waarde, goeie gehalte en veiligheid, waarin artikel 55 handel oor die verbruiker se regte op veilige goedere van goeie gehalte en artikel 56 oor die versweë waarborg van gehalte wat op alle goedere van toepassing is. Volgens artikel 55 het verbruikers die reg om te verwag dat goedere van goeie gehalte is en doen wat dit veronderstel is om te doen. Dit moet ook in ’n goeie werkende toestand wees, sonder enige defekte en jy moet dit vir ŉ redelike tydperk kan gebruik sonder dat dit breek. Goedere moet ook voldoen aan enige toepaslike standaarde kragtens die Wet op Standaarde of enige ander openbare regulasie. Die versweë waarborg van gehalte op goedere wat aan verbruikers verkoop word, word bepaal deur artikel 56. Hierdie artikel bepaal dat ŉ versweë waarborg deel is van elke transaksie met verbruikers dat die goedere voldoen aan die vereistes en standaarde van artikel 55. Die versweë waarborg dek goedere vir die eerste ses maande nadat jy dit gekoop het. Jy kan dus ingevolge artikel 56 goedere aan die handelaar teruggee op sy onkoste en risiko, indien dit nie aan die vereistes en standaarde van artikel 55 voldoen nie. Die winkel moet goedere wat binne ses maande teruggegee word, herstel, vervang of jou geld terug betaal. Indien die goedere herstel word, het jy ook ’n waarborg van drie maande op die herstelwerk. Indien jy binne hierdie drie maande ŉ verdere gebrek, defek of onveilige kenmerk vind, moet die winkel die produk vervang of jou geld terugbetaal. Die versweë waarborg geld bykomend tot die vervaardiger se waarborg. Jy het dus meer regte gedurende die eerste ses maande van ’n vervaardiger se waarborg van twee jaar. Die een kan nooit die ander uitsluit nie en niemand kan verwag dat jy ’n ooreenkoms teken dat jy jou versweë waarborg opgee ter wille van die vervaardiger se waarborg nie. Artikel 56 is ook van toepassing op tweedehandse of gebruikte produkte, maar jy kan natuurlik nie verwag dat ŉ tweedehandse of gebruikte item so goed sal werk soos ŉ splinternuwe een nie. Verbruikers kan kla by die Nasionale Verbruikerskommissie of provinsiale kantore vir verbruikersake oor versweë waarborge wat nie nagekom word nie.